‘Welvaartskeppers’: Begin alles met ’n idee?‘n Skermgreep uit die jongste episode van “Welvaartskeppers” waar idees vir sakeondernemings bespreek is. (Foto verskaf) In vandeesweek se episode van Welvaartskeppers word die vraag gevra: Het jy daardie groot idee nodig? “Ek is van mening dat idees se waarde oorskat word,” sê PJ Botha van Bovest. “Almal hou daarvan, want dit voel as jy daardie groot idee kry gaan jy suksesvol wees. Dit is soos om die Lotto te wen of om daardie pil te drink wat jou uiteindelik maer gaan maak. Al wat jou dus eintlik terughou van jou miljoene en droomwerk, is die feit dat jy nog nie daardie een groot idee ontdek het nie.” Hierdie idee, sê hy, fokus op die maklike resep en weerhou ons om stappe te doen om ons drome ’n realiteit te maak. “Almal wag vir daardie groot idee om op te duik, maar die realiteit is dat die meeste suksesvolle sakeondernemings gebou word op ander idees en mettertyd ontwikkel word,” sê Botha. Versus Socks en Nico van Aardt is vandeesweek die fokus. Hulle het bestaande ondernemings ondersoek en gekyk of daar potensiaal is om dit te verbeter. Deur meer innoverend op te tree en uitvoerbaarheid te verbeter het hulle op die ou end bo hul kompetisie laat uitstaan. “Dit was dus nie die idee wat die groot verskil gemaak het nie, maar die uitvoerbaarheid daarvan,” verduidelik Botha. Steve Jobs het gesê: “To me, ideas are worth nothing unless executed. They are just a multiplier. Execution is worth millions.” “So die fokus moet eerder skuif na uitvoerbaarheid van idees,” sê hy. Hiermee sy praktiese raad indien jy jou onderneming en loopbaan, en die omskepping van idees, ’n werklikheid wil maak: “Meeste oornag-suksesstories lyk van buite of dit groot idees is wat skielik suksesvol geword het,” sê Botha. “Maar niemand sien die jare se harde werk agter die skerms raak nie. Fokus op uitvoerbaarheid – dit is die enigste manier vir ’n idee om te werk.”